b'\n_START_ARTICLE_\nBruderov\n_START_PARAGRAPH_\nBruderov beskriver en illegal handling, der en utfordrer r\xc3\xb8ver, eller f\xc3\xa5r bruden til \xc3\xa5 r\xc3\xb8mme med seg, like f\xc3\xb8r ekteskapet skal inng\xc3\xa5s med en annen._NEWLINE_Dette har v\xc3\xa6rt et tema rundt ufrivillige ekteskapsinng\xc3\xa5elser, hvor enten omstendighetene, eller det forhold at foreldrene har arrangert ekteskapet, har f\xc3\xb8rt til at jenta st\xc3\xa5r i ferd med \xc3\xa5 bli giftet bort til en hun slett ikke \xc3\xb8nsker \xc3\xa5 knytte seg til.\n_START_SECTION_\nSosiale og seremonielle handlinger\n_START_PARAGRAPH_\nI enkelte kulturer er bruderovet imidlertid en del av selve ekteskapsritualet (rite de passage), hvor brudgommen p\xc3\xa5 seremonielt vis m\xc3\xa5 r\xc3\xb8ve bruden fra hennes foreldre, og bryte hennes tidligere biologiske b\xc3\xa5nd til dem, for at hun skal inng\xc3\xa5 i nye sosiale og juridiske nettverk. For \xc3\xa5 vise sin grensel\xc3\xb8se kj\xc3\xa6rlighet til datteren og gi lovnader om fortsatt vilje til beskyttelse og allianser, fors\xc3\xb8ker de, som del av et avtalt spill, \xc3\xa5 skjule henne og stride imot. Til sist blir den unnselige bruden \xc2\xabmot sin vilje\xc2\xbb bortf\xc3\xb8rt, men hun kan jo ogs\xc3\xa5 i virkeligheten ha vegret seg mot \xc3\xa5 forlate familien og tre inn i nye, ukjente slektsrelasjoner. Det rent seremonielle kan imidlertid virke s\xc3\xa5 utaggerende at arrangementet i seg selv er istand til \xc3\xa5 minske noe av trykket som blir lagt p\xc3\xa5 brudeparet.\n_START_SECTION_\nEksogamiregler i indoeuropeiske samfunn\n_START_PARAGRAPH_\nDet p\xc3\xa5st\xc3\xa5s at det i samfunn med overskudd av gifteferdige menn kunne oppst\xc3\xa5 en praksis med grove bruderov. Vi m\xc3\xb8ter dette motivet i et meget ber\xc3\xb8mt opphavssagn knyttet til Romas grunnlegger Romulus. Han skulle nemlig ha beordret det slik at hans egne menn, av mangel p\xc3\xa5 kvinnfolk, fikk tillatelse til \xc3\xa5 tilrane seg kvinner fra nabostammensabinerne, for \xc3\xa5 ta dem til ekte og gj\xc3\xb8re dem til hustruer for egne hushold og mor til deres barn. Da sabinerne senere rustet seg til krig mot romerne for \xc3\xa5 hevne ugjerningen, forteller legenden at kvinnene og barna stilte seg opp mellom h\xc3\xa6rene av fedre og br\xc3\xb8dre, p\xc3\xa5 den ene siden, og deres egne ektemenn p\xc3\xa5 den andre. Dermed klarte de \xc3\xa5 f\xc3\xa5 avverget krigen._NEWLINE_Under felttog og p\xc3\xa5 sj\xc3\xb8reiser er det som oftest snakk om stor mannsdominans, men det virker sv\xc3\xa6rt lite sannsynlig at det under normale samfunnsforhold skulle ha oppst\xc3\xa5tt noe underskudd p\xc3\xa5 kvinner. Det var helst den mannlige delen av befolkningen som det gikk hardest utover i krig og ved katastrofer. Derfor kan det meget vel v\xc3\xa6re at den egentlige grunnen for romerne til \xc3\xa5 hente seg koneemner blant sabinere var at de overholdt de s\xc3\xa5kalt eksogame ekteskapsreglene, som nektet dem \xc3\xa5 gifte seg med kvinner innenfor egen stamme eller slekt._NEWLINE_Georges Dum\xc3\xa9zil har i denne forbindelse sammenliknet sabinerkrigen med de m\xc3\xb8nstergyldige tildragelsene som finnes omtalt i de mytologiske fortellingene om striden mellom \xc3\xa6ser og vaner. Vanene representerer her fruktbarheten, som etter Dum\xc3\xa9zils skjema utgj\xc3\xb8r det siste stadium i hans trifunksjonelle hypotese, mens \xc3\xa6sene st\xc3\xa5r for b\xc3\xa5de den juridiske og krigerske siden av samfunnsordningen. Ettersom fruktbarheten m\xc3\xa5 til for \xc3\xa5 opprettholde systemet blir sabinerne (= vanene) gjennom bruderov innlemmet i samfunnet. De m\xc3\xa5 nemlig nettopp p\xc3\xa5 grunn av den underliggende eksogame ekteskapsordningen bli rekruttert annetstedsfra, utenfor egne slektskapsrelasjoner. Dermed m\xc3\xa5 det hele kunne betraktes som et rent aetiologisk sagn, i det beskrivelsen av det opprinnelige system, gjennom gjenfortelling - og gjerne oversatt til fortellinger som er gode \xc3\xa5 tenke med eller huske - gir veiledning for de gjeldende ekteskapsm\xc3\xb8nstre i samfunnet b\xc3\xa5de med hensyn til patrilokal residens og den patriline\xc3\xa6re arverekken. (Se patriarkat)._NEWLINE_Vedr\xc3\xb8rende den krigsdempende og alliansebyggende forskjellen p\xc3\xa5 eksogame og endogame ekteskapsforordninger har Claude L\xc3\xa9vi-Strauss, gjennom en logisk modell, vist at dersom vedkommende valgte \xc3\xa5 inng\xc3\xa5 ekteskap med sin egen s\xc3\xb8ster ville bli avsk\xc3\xa5ret fra \xc3\xa5 f\xc3\xa5 alliansepartnere, mens han ved \xc3\xa5 avtale et restriktivt s\xc3\xb8sterbytte med en annen bror kun fikk \xc3\xa9n alliansepartner. V\xc3\xa5get han derimot \xc3\xa5 praktisere fritt konebytte kunne han oppn\xc3\xa5 b\xc3\xa5de \xc3\xa5 f\xc3\xa5 s\xc3\xb8sterens mann og i tillegg sin kones bror som alliansepartnere. Systemet forrykkes naturligvis av antallet br\xc3\xb8dre kona har og s\xc3\xb8steren f\xc3\xa5r, men i teorien peker resonnementet p\xc3\xa5 en statistisk kjennsgjerning._NEWLINE_Etter nordgermansk rettspraksis kunne brudgommen dessuten p\xc3\xa5 legalt vis r\xc3\xb8ve med seg bruden dersom tiden for bryllupet trakk ut og det allerede var betalt brudegaver til hennes p\xc3\xa5r\xc3\xb8rende, og hun selv hadde mottatt forloverens f\xc3\xb8ringskurv p\xc3\xa5 vegne av den tilkomne ektemaken.\n_START_SECTION_\nAnvendt i kunstdiktningen\n_START_PARAGRAPH_\nEn av de mest ber\xc3\xb8mte fortellinger om bruderov er nok den som dikteren Henrik Ibsen har skapt i lesedramaet Peer Gynt, hvor tittelfiguren stjeler bruden fra bryllupet p\xc3\xa5 H\xc3\xa6ggstad Gaard og klatrer opp fjellsiden med henne hengende over nakken som en slaktet gris. Etter f\xc3\xb8rst \xc3\xa5 ha forf\xc3\xb8rt Ingrid g\xc3\xa5r han lei og vil ikke ha noe mer med henne \xc3\xa5 gj\xc3\xb8re. For ham talte bare Solveig, og for ham gjaldt det bare \xc3\xa5 f\xc3\xa5 vist at han hadde draget og var i stand til \xc3\xa5 bedra dem alle. Etter handlingen blir Peer fredl\xc3\xb8s i bygda._NEWLINE_Ingrid: Lokke f\xc3\xb8rst, \xe2\x80\x93 og saa forskyde!_NEWLINE_Peer Gynt: Og hvad Kaar har du at byde?_NEWLINE_Ingrid: H\xc3\xa6ggstad Gaard og mere till._NEWLINE_Peer Gynt: Har du Salmebog i Kl\xc3\xa6det?_NEWLINE__NEWLINE_Har du Guldfax over Nakken?_NEWLINE__NEWLINE_Skotter du nedover Spredet?_NEWLINE__NEWLINE_Holder du din Moer i Stakken? Svar!_NEWLINE_Ingrid: Nej; men \xe2\x80\x93?_NEWLINE_Peer Gynt: Gik du till Presten_NEWLINE__NEWLINE_nu ivaar da?_NEWLINE_Ingrid: Nej, men Peer \xe2\x80\x93?_NEWLINE_Peer Gynt: Har du Blygsel over \xc3\x98jet?_NEWLINE__NEWLINE_Kan du n\xc3\xa6gte, naar jeg beer?_NEWLINE_Ingrid: Kors: jeg tror, hans Vid er fl\xc3\xb8jet \xe2\x80\x93!_NEWLINE_Peer Gynt: Blir der Helg, naar en dig ser? Svar!_NEWLINE_Ingrid: Nej, men \xe2\x80\x93_NEWLINE_Peer Gynt: Hvad er saa Resten! (vil gaa.)_NEWLINE_Ingrid (tr\xc3\xa6der ivejen): Ved du, det er halsl\xc3\xb8s Daad,_NEWLINE__NEWLINE_hvis du sviger?_NEWLINE_Peer Gynt: Faar saa v\xc3\xa6re._NEWLINE_Ingrid: Du kan vinde Gods og \xc3\x86re,_NEWLINE__NEWLINE_hvis du taer mig \xe2\x80\x93_NEWLINE_Peer Gynt: Har ej Raad._NEWLINE_Ingrid: (brister i Taarer). O, du lokked \xe2\x80\x93!_NEWLINE_Peer Gynt: Du var villig._NEWLINE_Ingrid: Tr\xc3\xb8stl\xc3\xb8s var jeg!_NEWLINE_Peer Gynt: Jeg var yr._NEWLINE_Ingrid (truende): Ja, men Boden blir dig dyr!_NEWLINE_Peer Gynt: Dyrest Bod faar kaldes billig._NEWLINE_Ingrid: Staar du fast ved dit?_NEWLINE_Peer Gynt: Som Sten._NEWLINE_Ingrid: Godt; saa se da, hvem som vinder! (gaar nedover.)_NEWLINE_Peer Gynt (tier en Stund; med et skriger han:) Dj\xc3\xa6vlen staa i alt, som minder!_NEWLINE__NEWLINE_Dj\xc3\xa6vlen staa i alle Kvinder!_NEWLINE_Ogs\xc3\xa5 i ungdomsdramaet Olaf Liljekrans har Ibsen ber\xc3\xb8rt temaet, i det foreldrene \xc3\xb8nsker \xc3\xa5 arrangere et \xc3\xb8konomisk ekteskap. Bruden Ingeborg r\xc3\xb8mmer her avsted med hennes egen g\xc3\xa5rdsgutt, Hemming, mens Olaf f\xc3\xa5r ta ansvar for \xc2\xabfjeldfuglen\xc2\xbb Alfhild, som han er blitt forelsket i._NEWLINE_Bruderovet er ogs\xc3\xa5 blitt en yndet filmklisj\xc3\xa9. I utallige filmer dukker den forsm\xc3\xa5dde frier opp i det avgj\xc3\xb8rende sekund, og gjennom bedende \xc3\xb8yne, voldsomme handlinger, eller andre overtalelseskunster, f\xc3\xa5r bruden til \xc3\xa5 svare nei p\xc3\xa5 prestens sp\xc3\xb8rsm\xc3\xa5l om \xc3\xa5 gifte seg med den som st\xc3\xa5r ved hennes side, og styrter avsted med inntrengeren, hennes tidligere likevel ikke helt slukkede flamme.'